钦定古今图书集成/明伦汇编/官常典/第771卷 > 册府元龟 > 《能政》
## 钦定古今图书集成/明伦汇编/官常典/第771卷 > 册府元龟 > 《能政》

自秦氏罢侯置守，汉室之兴，率循无改，垂及中叶，品
式备具，故有“与我共此”之叹。而二千石之著治效者，
率加褒赏，以申勉励，史氏所述，循吏为盛焉。东京而
下，咸可征也。自非厉精为治，正身率下，遵道德《齐礼》
之训以变风美俗，推务本明利之术以厚生阜财，措
枉而击强，兴廉而崇让，先之以条教，济之以仁惠，居
之以宽简辅之以强明。又曷能致政治之清夷吏人
之欢爱所居民富所去见思生有荣号死见奉祀。斯
仲尼所谓“既富而教三年有成”者为不诬矣。